ອິສຣາແອລ ຈະບໍ່ທຳການ ໂຈມຕີອີຣ່ານ ໃນໄວໆນີ້ (ເບິ່ງວີດີໂອ)
ທ່ານ Netanyahu ກ່າວວ່າ ອິສຣາແອລ ຈະບໍ່ທຳການໂຈມຕີ ສະຖານທີ່ນິວເຄລຍອີຣ່ານ ໃນໄວໆນີ້
ນາຍົກລັດຖະມົນຕີອິສຣາແອລ ທ່ານ Benjamin Netanyahu ກ່າວວ່າ ທ່ານຈະໃຫ້ໂອ ກາດແກ່ການລົງໂທດຂອງນາໆຊາດຕໍ່ອີຣ່ານແລະຈະບໍ່ວາງແຜນໂຈມຕີສະຖານທີ່ນິວເຄລຍ ຂອງອີຣ່ານພາຍໃນໄລຍະສອງສາມມື້ຫຼືສອງສາມອາທິດຂ້າງໜ້ານີ້ ໃນການຖະແຫຼງຕໍ່ໂທລະພາບຂອງອິສຣາແອລ ໃນວັນພະຫັດວານນີ້ ທ່ານ Netanyahu ເວົ້າວ່າ ທ່ານຢາກໃຫ້ມີການແກ້ໄຂບັນດັ່ງກ່າວໂດຍສັນຕິວິທີ ແຕ່ກໍຢືນຢັດວ່າປະເທດຂອງ ທ່ານຈະບໍ່ຍອມປ່ອຍໃຫ້ອີຣ່ານມີອາວຸດນິວເຄລຍຢູ່ໃນຄວາມຄອບຄອງ ທ່ານໃຫ້ຄວາມເຫັນທີ່ວ່ານີ້ ນຶ່ງມື້ລຸນຫຼັງກັບຄືນໄປຈາກການເຈລະຈາທີ່ກຸງວໍຊິງຕັນບ່ອນທີ່ ທ່ານເວົ້າວ່າ ອິສຣາແອລບໍ່ສາມາດທີ່ຈະລໍຄອຍຖ້າ ໄປຕື່ມໄດ້ດົນອີກ ສຳຫຼັບການດຳເນີນ ຄວາມພະຍາຍາມທາງດ້ານການທູດແລະການລົງໂທດເພື່ອຢັບຢັ້ງໂຄງການນິວເຄລຍຂອງ ອີຣ່ານ ໃນມື້ວານນີ້ທ່ານ Netanyahu ຮັບຮູ້ໃນອັນທີ່ທ່ານເອີ້ນວ່າ ມີຄວາມເຫັນແຕກຕ່າງກັນຂັ້ນ ພື້ນຖານລະຫວ່າງສະຫະລັດກັບອິສຣາແອລກ່ຽວກັບການແກ້ໄຂບັນຫາອີຣ່ານ ໂດຍເວົ້າວ່າ ອິສຣາແອລຮູ້ສຶກວ່າໄພຂົ່ມຂູ່ຈາກນິວເຄລຍຂອງອີຣ່ານມີຄວາມຫຼໍ່ແຫຼມກວ່າວໍຊິງຕັນ ປະທານາທິບໍດີບາຣັກ ໂອບາມາຮຽກຮ້ອງໃຫ້ທ່ານ Netanyahu ໃຫ້ເວລາເພີ່ມຕື່ມແກ່ການ ດຳເນີນຄວາມພະຍາຍາມທາງດ້ານການທູດແລະການລົງໂທດຂອງນາໆຊາດແຕ່ຂະນະດຽວ ກັນ ທ່ານໂອບາມາກໍໄດ້ກ່າວຢໍ້າ ເຖິງທ່າທີຂອງທ່ານທີ່ວ່າ ທາງເລືອກທຸກຢ່າງແມ່ນຍັງເປີດ ກວ້າງ ເພື່ອຍຸຕິບໍ່ໃຫ້ອີຣ່ານມີອາວຸດນິວເຄລຍຢູ່ໃນຄວາມຄອບຄອງ ເບິ່ງວີດີໂອລາຍງານເລື້ອງ: ອິສຣາແອລຈະທໍາລາຍນິວເຄລຍຂອງອິຣ່ານໄດ້ບໍ່?: